Noin kolme neljästä suomalaisesta maksaa Virosta saamansa ylinopeussakot.

Virossa ylinopeussakko kasvaa nopeuden mukaan. PETRI HUHTINEN

Suomelta jää saamatta vuosittain huomattavat sakkotulot, kun se ei lähetä peltipoliisisakkoja ulkomaille. Viime vuonna Suomi jätti lähettämättä ulkomaille yli 12 000 ylinopeussakkoa, joista valtaosa olisi mennyt Viroon.

Lähettämättä jätettyjen sakkojen vuoksi Suomella jäi saamatta melkein kahden miljoonan euron sakkotulot.

Viro sen sijaan on alkanut lähettää peltipoliisisakkoja kaikkiin EU-maihin, vaikka sakon suuruus ei olisi kuin vaivaiset pari euroa.

- Kamerasakkoja lähetämme myös Suomeen riippumatta siitä, kuinka suuria ne ovat, vahvistaa poliisikapteeni Ele Nuga Viron poliisi- ja rajavartiolaitokselta.

2 sakkoa yhteensä 24 euroa

Kauhajoella asuva suomalaismies sai postitse Viron poliisi- ja rajavartiolaitokselta kaksi ylinopeussakkoa, joiden yhteissumma on 24 euroa.

Saamiensa suomenkielisten sakkolappujen mukaan hän oli ajanut Virossa ylinopeutta kaksi kertaa, molemmalla kerralla neljän kilometrin verran. Peltipoliisin kameraan hän oli jäänyt Via Baltica -maantiellä.

Virossa liikennesakkoja määrättäessä noudatetaan pääsääntöisesti kaavaa: jokainen ylinopeuskilometri kerryttää sakkoa kolmen euron verran.

Suomalainen maksoi sakot. Jos hän olisi jättänyt ne maksamatta, ei siitä olisi koitunut jälkiseuraamuksia, sillä Viron Suomeen suoraan lähettämät sakot eivät ole Suomessa ulosottokelpoisia.

Viron poliisi ei ole ainakaan toistaiseksi lähettänyt liikennesakkoja Suomeen oikeusministeriön avulla. Jos sakko saisi tätä kautta Suomessa hyväksynnän, panisi Suomi maksamattoman sakon ennen pitkää ulosottoon.

Seiko Kuik Viron poliisin viestinnästä kertoo, että jatkossa Viro haluaa panna kuriin myös sakon poliisilta tienpäällä saaneet ulkomaalaiset liikennekaahaajat, ja alkaa periä sakkosaatavia aktiivisesti myös heiltä.

Virossa mutkat suoriksi

Suomen liikenneturvallisuuskeskuksen linjauksen mukaan Suomi ei jatkossakaan lähetä Viroon suoraan rikesakkoa, mutta voisi lähettää tiedustelukirjeen. Kirjeessä kehotettaisiin noutamaan sakko, tai antamaan osoite Suomessa.

Tälläkin hetkellä Suomi toimittaa sakot myös ulkomaalaiselle siinä tapauksessa, että tällä on osoite Suomessa.

Virossa sakko lähetetään automaattisesti ajoneuvon rekisteritietojen perusteella kotiosoitteeseen ilman mitään välivaiheita.

Viron poliisin antaman tiedon mukaan suomalaiset maksavat noin kolme neljäsosaa heille Virossa määrätyistä ylinopeussakoista.